'n Lewende lidmaat van die kerk
Erediens 30 Julie 2017: Teks: Efesiërs 4:11-16
Vir 65 jaar is ons gemeente al hier in Port Elizabeth verenig onder die Woord. Sondag soos ons hierdie verjaarsdag gedenk, wil ons veral stilstaan by jou – jy die lidmaat wat deel is van Christus se liggaam in Port Elizabeth-Oos gemeente.
Want in ons dag en tyd is lidmaatskap van die plaaslike gemeente vir menigte mense nie juis van veel waarde nie. Lidmaatskap van die kerk word hanteer soos lidmaatskap aan ’n ontspanningsklub – jy gaan wanneer jy lus het en niemand gee om as jy nie opdaag nie. As jy nie van iemand hou by die klub nie sluit jy bloot by ’n ander een aan en as die fasiliteite nie goed genoeg is nie soek jy vir jou ’n klub wat aan jou behoeftes voorsien. Dit is egter nie die Bybelse lering oor lidmaatskap nie. Die Woord leer dat die kerk die liggaam van Christus is. En ’n Christen is ’n lewende lid van daardie liggaam. So bely ons kerk in die Nederlandse geloofsbelydenis artikel 28:
“Ons glo – aangesien hierdie heilige vergadering ‘n versameling is van hulle wat verlos word en daarbuite geen saligheid is nie – dat niemand, wat sy stand en status ook al is, hom in selftevredenheid van hierdie vergadering afsydig mag hou nie; inteendeel, almal is verplig om daarby aan te sluit en hulle daarmee te verenig om die eenheid van die kerk te bewaar deur hulle almal – as lede van een en dieselfde liggaam – aan sy leer en tug te onderwerp, die nek onder die juk van Jesus Christus te buig en volgens die gawes wat God aan elkeen gegee het, die broers in die opbou van hulle geloof te dien…”
Dit is wat ons leer uit Efesiërs 4 ook vanoggend. Dit is nie ’n predikant alleen wat gaan verseker dat die gemeente vir nog 65 jaar hier is nie, dit is die hele liggaam wat deur Christus vergader, beskerm en onderhou word. Daarom is lidmaatskap van ons gemeente nie iets wat jy soos ’n ontspanningsklub kan hanteer nie. Nee, jy moet ’n honger hê om God se Woord te ontvang en moeite doen om by die eredienste te wees. Lidmaatskap vra dat jy verbind is aan God se liggaam hier en veral met jou gawes dien in die liggaam vir Christus.
As ons dit doen, kan ons verseker wees dat die Here ook vir die volgende 65 jaar die gemeente van Port Elizabeth-Oos sal vergader, beskerm en onderhou.